Broj: 711-I-641-M-82/23-02-17

Zagreb, 6. travnja 2023.

 **DANIJELA HORVATEK TOMIĆ**

**Agencija za znanost i visoko obrazovanje**

**Predmet: mišljenje na zahtjev obveznice Danijele Horvatek Tomić,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 30. ožujka 2023. pod brojem 711-U-3788-M-82/23-01-27 zaprimilo je zahtjev za mišljenje koji je podnijela obveznica Danijela Horvatek Tomić, ravnateljica Agencije za znanost i visoko obrazovanje (u daljnjem tekstu: Agencija).

Obveznica navodi da je odlukom Upravnog vijeća Agencije imenovana ravnateljicom iste dana 7. ožujka 2023., te da je na temelju imenovanja dana 13. ožujka 2023. sklopila ugovor o radu na određeno vrijeme u punom radnom vremenu. Navodi da je do imenovanja na navedenu dužnost obavljala poslove izvanredne profesorice na Veterinarskom fakultetu Sveučilišta u Zagrebu, temeljem ugovora o radu od 2. prosinca 2002., kao i dodataka temeljnom ugovoru o radu, te da je odlukom dekana Veterinarskoga fakulteta od 13. ožujka 2023. nastupilo mirovanje na radnom mjestu izvanredne profesorice.

Obveznica traži mišljenje Povjerenstva može li za vrijeme obnašanja dužnosti ravnateljice Agencije temeljem ugovora o radu s Veterinarskim fakultetom obavljati znanstveno-istraživačku i edukacijsku djelatnost na radnom mjestu izvanredna profesorica u najdužem trajanju do 4 sata mjesečno.

Obveznica je uz zahtjev priložila odluku o imenovanju ravnateljice, Ugovor o radu na određeno vrijeme s Agencijom, Ugovor o radu s Veterinarskim fakultetom te Dodatak temeljnom ugovoru o radu, kao i odluku o mirovanju.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 4. sjednici održanoj 6. travnja 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Iz zahtjeva za mišljenje proizlazi da bi obveznica Danijela Horvatek Tomić za vrijeme obnašanja dužnosti ravnateljica Agencije istodobno obavljala znanstveno-istraživačku i edukacijsku djelatnost na Veterinarskom fakultetu Sveučilišta u Zagrebu, na kojem je bila zaposlena prije stupanja na navedenu javnu dužnost.

Sukladno odredbi članka 17. stavka 3. ZSSI-a obveznica može za vrijeme obnašanja predmetne dužnosti obavljati znanstveno-istraživačku i edukacijsku djelatnost i od njihova obavljanja stjecati prihode, koje je sukladno odredbi članka 17. stavka 4. ZSSI-a dužna navesti u imovinskoj kartici.

Ukazuje se obveznici da je sukladno odredbi članka 9. ZSSI-a dužna pravilno upravljati situacijom potencijalnog sukoba interesa ukoliko bi došlo do nastanka poslovnih odnosa između Agencije i Veterinarskog fakulteta Sveučilišta u Zagrebu te se u tom slučaju izuzimati od odlučivanja o nastanku takvih poslovnih odnosa i za to ovlastiti svog zamjenika, kome će kao i svim drugim osobama koje bi poduzimale radnje deklarirati okolnost navedene povezanosti.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Danijeli Horvatek Tomić, elektroničkom dostavom
2. Objava na internetskoj stranici Povjerenstva
3. Pismohrana